যদি তোর ডাক শুনে কেউ না আসে তবে একলা চলো রে
"যদি তোর ডাক শুনে কেউ না আসে তবে একলা চলো রে", সাধারণভাবে একলা চলো রে হিসেবে পরিচিত রবীন্দ্রনাথ ঠাকুর দ্বারা রচিত একটি বাংলা দেশাত্মবোধক গান। ১৯০৫ খ্রিস্টাব্দের সেপ্টেম্বর মাসে ভাণ্ডার পত্রিকায় একা শিরোনামে গানটি প্রথম প্রকাশিত হয়। এই গানটি হরি নাম দিয়ে জগত মাতালে আমার একলা নিতাই রে, নামক একটি জনপ্রিয় মনোহরশাহী ঘরানার বাংলা ঢপকীর্তন দ্বারা প্রভাবিত । ডাক দেওয়া সত্ত্বেও যদি কেউ এগিয়ে না আসে কিংবা সহায়তা না করে তাহলেও শ্রোতা যেন তার যাত্রা বন্ধ না করে, সেই অনুপ্রেরণা দেওয়ার জন্য এই গানটি রচিত হয়। মহাত্মা গান্ধী এই গানের দ্বারা গভীরভাবে প্রভাবিত ছিলেন এবং এটিকে তিনি তার অন্যতম প্রিয় গান হিসেবে উল্লেখ করতেন।